MEMO

**Harjumaa omavalitsuste esindajate ning vanemaealiste nõukogude ja eakate esindajate kohtumine**

Koht: Omavalitsuste Maja (Sirge 2, Tallinn)  
Aeg: 10. jaanuar 2024 kell 9.40 – 14.10

Osalesid: **Kuusalu vald:** Alvi Karp, Aigi Reinomägi, Katrin Pärtli, Õnne Arba; **Anija vald:** Agnes Valgiste; **Kiili vald**: Ann Vahtramäe; **Rae vald:** Agu Laius; **Viimsi vald:** Enno Järvis, Arvo Kundla ja Aarne Freiberg: **Saku vald:** Lemmi Oro, Kaire Kopli, Aino Kiiver ja Marianne Rande; **Keila linn:** Eike Käsi, Ago Kokser; **Kose vald**: Merle Pussak; **Raasiku vald**: Karin Möllits, Garina Toomingas, **Eesti Linnade ja Valdade Liit:** Mailiis Kaljula**; HOL:** Kerli Vilk; **HEAK:** Külli Vollmer, Anneliis Jool   
**MTÜ Kuldne Liiga** (Kuusalu vald) – Sulev Valdmaa.

Arutelu juhtis: Külli Vollmer  
Protokollis: Agu Laius

PÄEVAKORD:

**Kell 9:40 – kogunemine, tervituskohv**

10.00 Tutvumisring

**1.Lühiülevaade eakate nõukogude töö kogemustest omavalitsustes – igal KOVi esindusel ülevaate tegemiseks 5 minutit.**

Palun andke ülevaade, kas teie KOVis tegutseb vanemaealiste (eakate) nõukogu, millal loodi, kes asutasid, kes nõukogusse kuuluvad (füüsilised või juriidilised isikud).

2023.aasta kordaminekud, mis plaanid on 2024.aastaks.

Kui nõukogu pole loodud, siis kas on plaanis luua, kes on loomise algataja, keda ootate osalema? Mis on olulisemad teemad, mida nõukogu peaks arutama?

**2.  Info kättesaadavus omavalitsuse veebilehel – arutelu käivitab Sulev Valdmaa, MTÜ Kuldne Liiga**

**3. Ülevaade vanemaealiste meeste uuringu käigust (Tallinna Ülikooli fookusgrupi uuring Rae, Lääne-Harju ja Kuusalu vallas) – Agu Laius, MTÜ Kuldne Liiga**

**Kell 11:40 – 12:20 - Lõuna**

**4. Kodanike, võrdõiguslikkuse, õiguste ja väärtuste (CERV) programmi tutvustus – võimalused rahvusvaheliseks koostööks - Külli Vollmer, HEAK**

**5. Inimarengu aruanne 2023 – Vaimne tervis ja heaolu – Kerli Vilk, HOL, Tervisenõukogu**

**6. Kokkuvõtted päevast**

ARUTELU

**1.Lühiülevaade eakate nõukogude töö kogemustest omavalitsustes**

**Saku vald** – eakate nõukogus (asutatud 30.11.2017) toimus juhi vahetus. Uueks juhiks valiti Lemmi Oro, kes on ka volikogu liige. Nõukogul on oma kulurida valla eelarves – 10 000 eurot aastas. Arveldamine toimub valla raamatupidamise kaudu.  
Tegeletakse vanemaealsite probleemidega ja volikogu kaudu püütakse lahendusteni jõuda.   
Nõukogus 11 liiget: 4 seltsist 2 esindajat, päevakeskuse juht, sotsiaalteenistuse juht, haridusametist ametnik – koolitaja. Katsetati Eakate ülikooli loomist vallas – sihtgrupil ei olnud selleks huvi. 2023. a. on korraldatud teatri ühiskülastusi (Endla, Ugala), osaletud eakate päeval ERMis, vaadatud tulpe Kirna mõisas, viidud läbi loengud tervislikust toitumisest, korraldatud algajate arvutiõpet. Valla poolt on loodud väga head sportimise ja liikumise võimalused, kasutada saab spordisaale.  
2024. aastal plaanis uute tegevustena nutitelefoni koolitus, mälutreeningud eakatele.  
Valla leht saadetakse igale koju, sealt infot leidmisega probleem. Koondasime info, mis just eakatele mõeldud.

**Kose vald** – eakate nõukogu asutatud 2019. Nõukogusse kuuluvad viie piirkonna esindajad, igast 2-3 inimest. Piirkonnad ise pakuvad esindajaid endi hulgast. . Nõukogu kokkusaamisega on raskusi ebapiisava ühistranspordi tõttu. Vallavõimu esindajad käivad piirkondades ja seltsingute juures. Päevakeskus on aktiivne. Seal tegevusjuhendaja, kes korraldab teatrikülastusi, üritusi jm. Pikkade traditsioonidega (20.a ) on uue aasta pidu eakatele. 2024.a pööratakse rohkem tähelepanu kommunikatsioonile.

**Viimsi** **vald** – seenioride nõukoda (asutatud 2019) valitakse Pensionäride Ühenduse üldkoosolekul. Liikmeid 9 +2 esindajat valla poolt. Nõukojas on ka abivallavanem. Töötab volikogu poolt kehtestatud põhimääruse alusel.   
Nõukoja ülesanne – läbi Nõukoja liiguvad eakate probleemid valda. Vallas on aktiivne Pensionäride Ühendus. VPÜl saab toetust valla eelarvest, korraldada üritusi, taotleb aktiivselt toetusi (KOP, Leader jt). Vallas tegutsevad aktiivselt ka Viimsi Rannameeste Klubi, Bowlingu Klubi jt ringid.   
Heaks partneriks on Hoolekandekeskus – võimaldab ruume kasutada, koordineerib vanurite heaolu.

**Keila linn** – linnas on aktiivne pensionäride ühendus, vääriakte ülikool, Sotsiaalkeskus. Linna elanikest on eakaid 18%.  
Eakate komisjon (asutatud 27.04.2022) töötab linnavalitsuse juures. Linnapea on komisjoni esimees. Liikmeid 13 + asendusliikmed. Pensionärid tegid ettepaneku komisjoni moodustamiseks. Linnapea kehtestas põhimääruse. Koosolekud kord kvartalis. Küsimused lahendatakse konsensuslikult. Eraldi eelarvet ei ole. Komisjon on poliitikakujundamisel kaasarääkija. Komisjonil kitsam eesmärk on olla ajutrust, kes korjab probleemid kokku ja proovib moel või teisel neid lahendada. Eakaid kutsutakse volikogu istungeid jälgima, seni pole seda võimalust aktiivselt kasutatud. Plaan minna mõnele vallale külla, et kogemusi vahetada.  
Linnas on palju ühendusi ja samad inimesed on kõikjal aktiivsed. . Üritusi korraldavad ühendused. Linnalt võimalik toetust taotleda projektide elluviimiseks. Võimalused tegutsemiseks on olemas. Linnas on head terviserajad jm liikumisvõimalused.

**Rae** **vald**: vanemaealsite nõukogu moodustati 25. oktoobril 2022.a. Nõukogus 18 liiget, esindajad valla kõigist kantidest. On heas koostöös vallavalitsusega ja volikoguga. On teemasid arutanud volikogu sotsiaal- ja tervishoiukomisjoni esimehega, on käinud vanemaealsite nõukogu tegevust tutvustamas volikogu sotsiaal- ja tervishoiukomisjoni koosolekul, kohtutud on volikogu esimehega. Probleeme on arutatud teehoiuspetsialistiga ja ühistranspordi spetsialistiga, Rae Kultuurikeskuse direktoriga.   
Korduvalt on ülevaate Rae sotsiaalkeskuses pakutavtest teenustest andnud keskuse direktor ja koos on arutatud võimalikke uusi pakutavaid teenuseid.  
On kordaminekuid, on ebaõnnestumisi.   
Täpsemalt vaata: <https://www.raesotsiaalkeskus.ee/vanemaealiste-noukogu/>

**Kuusalu vald** – loodud on Elukogemuse Akadeemia (märts 2023). Tekkis eestvedaja probleem – keegi ei soovinud olla juht. Sellest tulenevalt kutsutakse Elukogemuse Akadeemia kord kuus kokku vallavalitsuse poolt. Koos soovitakse käia ja arutada. Suuremad teemad käivad akadeemiast läbi: sotsiaaltoetused, arengukava jt. Oma eelarvet ei ole. Valla teised ühingud korraldavad üritusi ja neid rahastatakse vallavalitsuse poolt projektitoetuste kaudu. Väga tugev on Invaühing.

**Raasiku vald**: kogu vanemaealistega tehtav töö käib kultuurikeskuse juures tegutseva kultuuriseltsingu Elurõõm kaudu, mis on tegutsenud juba 25 aastat. Eestvedaja Kultuurikeskuse juhataja Garina Toomingas. Korraldatakse palju sündmusi ja väljasõite, koosolekud toimuvad väljasõitudel.   
Kas on vaja eraldi eakate nõukogu luua kui inimesed on kaasatud ja aktiivsed?

**Kiili** **vald**: ei ole eakate nõukogu, on päevakeskus, mille kaudu korraldatakse palju üritusi ja töötavad ringid. Valla elanikest vaid 10% eakaid.  
Soov on luua eakate nõukogu, mis oleks nn poliitilise sisendi andja.

**Anija vald:** ei ole eakate nõukogu ja ei ole plaanis seda luua. Selle rolli kannab välja Kehra Sotsiaalkeskus. Sotsiaalkeskus korraldab regulaarselt infopäevi, kus tõstatatakse vanemaealiste probleeme, need protokollitakse ja esitatakse vallavalitsusele. Sageli osaleb vallavanem neil infopäevadel. Infopäevadel osalemine on vaba kõigile soovijatele.

Iga valla esindajale esitati ka küsimusi. Toimus arutelu.  
Esitati üldine küsimus: kellel on eakate peatükk arengukavas? Vastas üksnes Keila linna esindaja, et neil on see arengukavas olemas.

**2.  Info kättesaadavus omavalitsuse veebilehel**

Sulev Valdmaa tutvustas dokumendi „Vanusesõbralik Eesti. Põhimõtted“ kommunikatsiooni peatüki põhimõtteid ja arutles selle üle, kuidas vanemaealised leiavad omavalitsuste veebilehtedelt neile vajalikku teavet. Leiti, et teemaga tuleb üheskoos tegeleda, sest omavalitsuste lehed on minemas uuele platvormile ja on paras aeg oma ettepanekud esitada, et ka eakate teemad sealt välja paistaksid.

**3. Ülevaade vanemaealiste meeste uuringu käigust (Tallinna Ülikooli fookusgrupi uuring Rae, Lääne-Harju ja Kuusalu vallas)**

Agu Laius andis ülevaate Harjumaa omavalitsuste esindajate ning vanemaealiste nõukogude ja eakate esindajate eelmisel kohtumisel vajalikuks peetud uuringu „Üks vanem mees“ käigu kohta. Vajalikud intervjuud on tehtud, esmane intervjuude analüüs on intervjueerijate poolt (Tallinna Ülikooli seenioritöö magistrandid) tehtud. Toimub tervikanalüüs uuringu juhi Olga Lupanova poolt.  
Rohkem teavet uuringu tulemsute kohta ei saa hetkel anda tulenevalt ülikooli eetikakomitee kooskõlastusest uuringu osas. Uuringu raport valmib aprillis.

**4. Kodanike võrdõiguslikkuse, õiguste ja väärtuste (CERV) programmi tutvustus – võimalused rahvusvaheliseks koostööks**

Külli Vollmer tutvustas KÜSKi kodanike võrdõiguslikkuse, õigsute ja väärtuste (CERV) programmi, mis on võimaluseks omavalitsustele ja eakate ühendustele toetuste taotlemiseks ja koostööks EL teiste riikide partneritega.  
Programmi tutvustus lisatud.

**5. Inimarengu aruanne 2023 – Vaimne tervis ja heaolu**

Kerli Vilk käsitles vaimse tervise teemat ja algatas kohapeal arutelu lähtudes Eesti inimarengu aruandest 2023

Ülevaate slaidid lisatud.

**6. Kokkuvõtted päevast**

Osalejate tagasiside päevale. Mida kasulikku teada saime ja millega edasi tegeleme?

* Kodulehe uuendamine on selle aasta plaanis, seega on hea arvestada Sulev Valdmaa väljatooduga. Paluda S.Valdmaal olla uue lehe testija.
* Koduleht üle vaadata, teha info lihtsamaks ja kättesaadavamaks.
* Koduleht sihtgrupi või teemapõhine, dokumendid kodulehel.
* Kodulehega tegeleda.
* Piiriüleste koostööprojektide kirjutamise võimalus.
* Erinevad rahastusvõimalused eakate tegevustele.
* Koostöö teiste piirkondadega, ka Eestist väljaspool.
* Kui leiaks partnereid, oleks projekti käivitamine huvitav.
* Kuidas Eesti head kogemused eakatega tegelemisel nähtavamaks teha.
* Väga oluline on kommunikatsioon – vajalik info õigele inimesel.
* Vanemaealiste digipädevuste arendamine.
* Uued tutvused ja kontaktid.
* Minna külla naabervalla eakatele.
* Külastada teisi omavalitsusi, kus eakad toimetavad, saada ideid.
* Eakate väärtustamine, nende tegevuste hindamine oma kodukoha tegevusväljas.
* Kuidas eakate kooskäimiste teemad jõuaksid eestvedajateni ja vallavalitsusse?
* Valla arengukava strateegiapäeval eakate teemapunktid üle vaadata.
* Väga erinev arusaam eakate nõukogude funktsioonist ja eesmärkidest. Kohati on arusaamad väga segased.
* Kuidas säilitada mõistust vanas eas?

**Lepiti kokku, et järgmine kohtumine toimub aprillis**

**Päevakorras siis uuringu tutvustus ja minna edasi kodulehtede teemaga (S.Valdmaa kokkuvõte).**

Protokollis  
Agu Laius

(digiallkirjastatud)